**ЗАЯЦ ВАРЫЦЬ ПІВА...**

***П’еса ў 2 дзеях па матывах вершаў і казак У. Караткевіча***

ДЗЕЮЧЫЯ АСОБЫ:

ЗАЯЦ.

ВЕРАБЕЙ.

ДЗЯЦЕЛ.

ЧАПЛЯ.

ДРОЗД.

АРОЛ.

САВА.

**ДЗЕЯ ПЕРШАЯ**

**Пралог**

 *Восеньскі лес. На паляне под раскідзістай ялінай нешта варыць у кацялку Заяц, памешваючы час ад часу вялізнай драўлянай лыжкай. На яліне прымацавана афіша: «Заяц варыць піва...». П'еса па матывах вершаў і казак У. Караткевіча».*

 ЗАЯЦ (*падзьмухаўшы на лыжку, каштуе варыва*). Сма-а-ачна. Хутка зварыцца. (*Да гледачоў.*) Але, я бачу, усе ўжо сабраліся. Час пачынаць. Я — той самы Заяц, пра якога Паэт напісаў верш. (*Бярэ кнігу і акуляры, выцершы акуляры хусткай, чытае*):

 Туман плыве з нізіны сівы

 Над нівай голай і пустой.

 «Глядзіце, заяц варыць піва», —

 Жартуюць людзі між сабой.

 А я відушчым бачу зрокам,

 Як ён прысеў каля агню,

 Трыгубы, шэры, касавокі,

 I піва варыць з ячмяню...

 (*Нечакана закрывав кнігу і хавае акуляры ў кішэню камізэлькі.*) Верш доўгі, пасля дачытаю... Толькі не падумайце, што я сапраўды вару піва. I што сённяшняя гісторыя — пра мяне.

*Праз поляну шпацыруе Верабей.*

 ВЕРАБЕЙ. Прывітанне, Заяц! Зноў варыш піва?

 ЗАЯЦ. Зноў здзекуешся? Колькі разоў табе казаў: не піва я вару, а маркоўную гарбату!

 ВЕРАБЕЙ. Ха, так я табе і паверыў. А што там напісана? (*Паказвае на афішу.*)

 *Заяц вымае з кішэні акуляры і разглядвае праз іх афішу.*

 ЗАЯЦ (*чытае ўслых*). «Заяц варыць піва! П'еса па матывах вершаў і казак У. Kapаткевіча». Ды не, гэта — учарашняя афіша. Сёння ў нас іншая гісторыя. (*Рыецца ў складзеным пад дрэвам стосе афіш і шыльдаў. Дастае адну з іх, чытае.*) «Жабкі і Чарапашка». Таксама не тое. Гэта — заўтра. Ага, знайшоў. (*Вывешвае патрэбную афішу на яліне.*) Вось: «Птушыны суд».

 ВЕРАБЕЙ. А што за суд? Каго судзіць будуць?

 ЗАЯЦ. Пачакай, хутка даведаешся.

 ВЕРАБЕЙ. Ну, я паскачу пакуль пагуляію, зярнятак пашукаю. (*Знікае.*)

 ЗАЯЦ (*да гледачоў*). Гісторыя гэтая пра тое, як птушкі захацелі жыць такой самай дзяржавай, як людзі. Захацелі мець свае птушыныя грошы, свае школы, свае птушыныя суды. І выбралі сабе за прэзідэнта Арла. Пачаў Apoл выдаваць розныя указы ды загады...

**З'ява першая**

 *На паляне з'яўляецца Дзяцел з загадам Арла.*

 ДЗЯЦЕЛ. Прывітанне, даўгавухі! Што ты варыш — піва? (*Вывешвае загад на дрэве наверх афішы.*)

 ЗАЯЦ (*сумна*). Ды не, маркоўную гарбату. А што гэта ты павесіў?

 ДЗЯЦЕЛ (*важна*). Новы загад Арла! (*Знікае.*)

 *На паляну выходзіць Чапля, спыняецца ля дрэва з загадам Арла.*

 ЗАЯЦ (*чытае ўслых*). «Забараняецца птушкам спяваць абы-што і абы-калі. Загадваю спяваць толькі па аўторках і толькі птушыны гімн. Арол».

 ЧАПЛЯ (*задаволена*). Вось гэта правільна! Даўно трэба навесці парадак!

 ЗАЯЦ (*здзіўлена*). Дык ты ж, Чапля, ніколі не спяваеш — толькі таньчыш!

 ЧАПЛЯ Таму і радуюся. Галава трашчыць ад бязглуздых спеваў Дразда!

 *Задаволеная Чапля пакідае поляну. З'яўляецца Дзяцел з чарговым загадам і вывешвае яго побач з першым.*

 ДЗЯЦЕЛ. Здароў, касавокі!

 ЗАЯЦ (*змрочна*). Бачыліся ўжо. Што — новы загад?

 ДЗЯЦЕЛ. Навейшы!

 *Дзяцел знікае, на поляне з'яўляецца Дрозд.*

 ЗАЯЦ (*чытае ўслых*). «Забараняецца птушкам таньчыць абы-калі і абы-што. Загадваю таньчыць толькі па серадах і толькі арліную чачотку. Арол. »

 ДРОЗД. Вось гэта — справядліва! Нарэшце дачакаліся!

 ЗАЯЦ (*здзіўлена*). Дык ты ж, Дрозд, ніколі не таньчыш!

 ДРОЗД. Калі мне нельга спяваць, то няхай і Чапля не таньчыць!

 *Задаволены Дрозд пакідае поляну. З'яўляецца збіты з панталыку Дзяцел і вывешвае побач з ранейшымі яшчэ адзін загад Арла.*

 ЗАЯЦ(*не разумеючы перамены ў настроі Дзятла*). Добры вечар, Дзяцел! Няўжо яшчэ адзін загад?

 ДЗЯЦЕЛ (*незадаволена*). A, і не пытай!..

 *Дзяцел знікае. З'яўляецца спачатку Чапля, пасля Дрозд.*

 ЧАПЛЯ. Прывітанне, сусед! Ці бачыў ты загад Арла супраць спеваў?

 ДРОЗД. Чэсць, суседка! А ці чытала ты загад Арла супраць танцаў?

 *Павітаўшыся з падкрэсленай прыязнасцю, птушкі цырымонна раскланьваюцца і адварочваюцца ад одной.*

 ЗАЯЦ. Ого, тут ужо нешта пасур'ёзней, чым спевы і танцы! (*Чытае ўслых апошні загад Арла.*) «Сёлета птушкам у вырай ляцець забараняецца. Будзем зімаваць на Бацькаўшчыне. Арол».

 *І адразу быццам холодам дыхнула на лясную паляну. Узняўся вецер, закружылася жоўтае лісце, закрапаў дождж.*

 ДРОЗД (*чухае патыліцу*). Тут ужо не да спеваў. Трэба будаваць зімняе гняздо.

 ЧАПЛЯ. Так, суседзе. Якія ўжо тут танцы... Хоць бы рыбы насушыць на зіму.

 *Птушкі пакідаюць поляну. Заяц захутваецца ў кажушок, падыходзіць да кацялка, мяшае лыжкай варыва, пасля грэе над кацялком лапки*

 *Завывае вецер, і здаецца, што недзе ў гушчары яму падвывае воўк.*

**З'ява другая**

 ЗАЯЦ (*азіраецца*). Эх, добра ўсё ж пра мяне Паэт напісаў. Жаласліва, з разумением вялікай трагедыі заечага жыцця. (*Дачытвае верш*):

 Яліна іскрамі страляе,

 А ён прыладзіў кацялок

 I трэскай варыва мяшае,

 Каштуе, сплёўвае набок.

 I піва заяц варыць густа,

 А на закуску — бурачок,

 Трава, заечая капуста,

 Галін асінавых пучок.

 Пабачыш — не гані з абсады,

 Дай хоць на тэты дзень спакой,

 Павінна ж быць і ў зайца радасць

 Перад халоднаю зімой.

*(Выцірае слязу.)* Слёзы наварочваюцца, калі чытаеш: «...Перад халоднаю зімой...», «...Павінна ж быць і ў зайца радасць...». Толькі вось з півам ён нешта наблытаў. Я і не каштаваў ніколі таго піва. Вару ціхенька маркоўную гарбату...

 *Аднекуль зусім зблізку даносіцца заліхвацкая песня:*

 Цір-ла-ла,

 Цір-ла-ла,

 Не баюся я

 Арла!

 ЗАЯЦ *(прыслухоўваецца)*. Чуеце? Нехта спявае. *(Азіраецца на загады Арла.)* Але ж сёння, здаецца, не аўторак.

 *На поляну выскоквае Верабей, таньчыць на хаду нейкую неверагодна бязладную польку і гарланіць ва ўсё горла такую ж бязладную хулиганскую песню.*

 ЗАЯЦ *(прыгледзеўшыся да Вераб'я).* I не серада. *(Круціць лапкай каля вуха і паказвае на Вераб'я.)* Та-а-ак: Верабей ад начальніцкіх загадаў з глузду з'ехаў.

 ВЕРАБЕЙ *(спявае)*:

 Я — вясёлы верабей,

 Я — арол-верабей,

 Вельмі смелы верабей.

 Верабей,

 Верабей,

 Вера-

 Вера-

 бей!

 *Заяц падбягае да Вераб'я і спрабуе яго затрымаць і супакоіць, спыніць ягоныя скокі і спевы.*

 ЗАЯЦ. Супакойся, Верабейка! Спыніся! Змоўч, пакуль ніхто цябе не бачыў і не чуў!

 ВЕРАБЕЙ. А ш-што т-такое? Няхай усе бачаць, усе чуюць! *(Вырываецца.)*

 *3-за дрэва непрыкметна высоўваецца Чапля і зацікаўлена назірае за абуральнымі паводзінамі Вераб'я.*

 ЗАЯЦ. Ты што, загадаў Арла не чытаў? Забараняецца спяваць абы-што і абы-калі! Толькі па аўторках птушыны гімн. Забараняецца таньчыць абы-калі і абы-што! Толькі па серадах арліную чачотку! *(Валтузіцца з Вераб'ём.)*

 ВЕРАБЕЙ. Чы-чы-чытаў! Пляваць я хацеў на Арла, на ягоныя загады і на ягоную арліную ча-ча-чачотку.

 ЧАПЛЯ *(шэптам)*. Цікава, цікава. Палячу-ка я ды паведамлю каму трэба! *(Знікае між дрэў.)*

 *Заяц безнадзейна махнуў лапкай: ён пакідае Вераб’я ў спакоі і накіроўваецца да кацялка. Верабей зноў натхнёна таньчыць нешта подобное да польки. Нечакана Заяц спыняецца і вяртаецца да Вераб'я: яму запала ў галаву нейкая думка.*

 ЗАЯЦ. Слухай, Верабей. А ты ж ніколі раней не спяваў. I не таньчыў!

 ВЕРАБЕЙ *(спыніўшы скокі, важна)*. Так, не спяваў і не таньчыў. А зараз, калі забаранілі, — буду, Бо *(спявае)*:

 Я — вясёлы верабей,

 Я — арол-верабей,

 Вельмі смелы верабей.

 Верабей,

 Верабей,

 Вера-

 Вера-

 бей!

 *Заяц падводзіць Вераб я да яліны з загадамі Арла.*

 ЗАЯЦ. А апошні загад ты чытаў? «Сёлета птушкам у вырай ляцець забараняецца. Будзем зімаваць на Бацькаўшчыне. Арол».

 ВЕРАБЕЙ. Чытаў.

 ЗАЯЦ. Ну і што?

 ВЕРАБЕЙ. Што — што?

 ЗАЯЦ *(шэптам)*. У вырай — паляціш?

 ВЕРАБЕЙ *(адчайна).* А і палячу!

 ЗАЯЦ. Дык ніколі ж не лётаў! Ніколі ніводны верабей у вырай не лётаў!

 ВЕРАБЕЙ. А я палячу! Хач-чу ў Венецыю. Альбо ў Парыж. *(Натхнёна.)* А ў мяне ў Парыжы ёсць адзін знаёмы — тамтэйшы Верабей. Палячу да яго, пад дахі Мурмарта.

 ЗАЯЦ. Манмартра.

 ВЕРАБЕЙ. Чаго?

 ЗАЯЦ. Няма ў Парыжы Мурмарта, а толькі Манмартр.

 ВЕРАБЕЙ. Дык я і кажу: палячу па Манмартра. *(Зноў кідаецца ў скокі, спявае):*

 Я апошні грош аддам,

 Каб пабачыць Нотр-Дам!

 ЗАЯЦ. А як жа загады Арла?

 ВЕРАБЕЙ. А вось як!

 *Верабей зрывае з дрэва ўсе тры загады, кідае сабе пад ногі і таньчыць на іх. На яліне застаецца толькі афіша: «Птушыны суд».*

 ВЕРАБЕЙ *(спявае):*

 Цір-ла-ла,

 Цір-ла-ла,

 Не баюся я

 Арла!

 ЗАЯЦ. Вось што я табе скажу, Верабейка: альбо ты дужа смелы, альбо... *(Змаўкае, нечага прыслухоўваецца.)*

 ВЕРАБЕЙ *(таньчыць).* Альбо што?

 ЗАЯЦ *(змрочна).* ...Альбо дужа дурны.

**З'ява трэцяя**

 *Вэрхал. На поляну вылятаюць птушкі: Дзяцел, Чапля, Дрозд. Апошнім з'яўляецца «ягамосць Арол уласнаю персоной — падкрэслена элегантны і выкшталцоны.*

 ЧАПЛЯ. Вось ён, нягоднік! Вось ён, злодзей!

 ДРОЗД. Топча вашыя законы!

 ДЗЯЦЕЛ. Бунтаўшчык!

 *У Вераб’я ад страху мову адняло, крыл трапечуцца, а ножкі па інерцыі — топ-топ: топчуць арліныя указы.*

 *Не па сабе стала і Зайцу: хоць не ягонае гэта начальства прываліла, а ўсё ж — начальства.*

 АРОЛ *(разглядвае Вераб'я).*  Та-а-ак... 3начыць, спяваў?

 ЧАПЛЯ. Спяваў, спяваў, вашамосць!

 АРОЛ. Значыць, таньчыў?

 ДРОЗД. Таньчыў, таньчыў, вашамосць!

 АРОЛ. Мае загады зневажаў?

 ДЗЯЦЕЛ. Зневажаў, зневажаў, вашамосць! І зараз, на вашых вачах, зневажае!

 АРОЛ. А да ўсяго яшчэ — сабраўся ляцець у вырай. Ды не куды-небудзь — а ў Парыж. Ай-яй-яй, Верабей, Верабей... Чаго маўчыш Арол-Верабей?

 ЧАПЛЯ *(хіхікае)*. Відаць ад страху мову адняло ў героя.

 АРОЛ *(па-вайсковаму ўладна).* Верабей, слухай маю каманду! На месцы стой! Раз, два!

 *Верабей механічна выконвае загад Арла.*

 АРОЛ. Значыць, так: раней бы я цябе проста з’еў. А цяпер — нельга. Ёсць птушыная дзяржава, птушыны закон. Цяпер мы цябе судзіць будзем. *(Заўважае афішу «Птушыны суд». Паказвае Вераб'ю на яе.)* Вось, будзе над табой птушыны суд.

 *Пад уздзеяннем гэтых слоў Верабей прыходзіць у сябе і, страпянуўшыся, кідаецца ўцякаць.*

 ЧАПЛЯ *(істэрычна).* Трымайце, трымайце! Уцёк, злодзей!

 АРОЛ *(уладна).* Злавіць!

 *Дзяцел і Дрозд кідаюцца выконваць загад. Чапля застаецца пры начальніку: яна падбірае патаптаныя Вераб’ём указы. І, прывёўшы ў парадах, зноў вывешвае на дрэве.*

 *Арол падыходзіць да Зайца.*

 АРОЛ *(быццам толькі зараз заўважыў).* А, Заяц... Мае шанаванне! Што, варыш піва?

 ЗАЯЦ *(баязліва).* Вару, вашамосць. *(Спахапіўшыся.)* Ці то — не, не вару.

 АРОЛ *(не зразумеўшы).* Дык варыш ці не варыш?

 ЗАЯЦ. Вару — маркоўную гарбату. Ой, яна гэтага часу, мусіць, ужо зварылася.

 АРОЛ. Ну, усё роўна, налі пакаштаваць.

 *Заяц налівае гарбаты Арлу, пасля — сабе. П’юць, падзьмухваючы на кубки.*

 *Вяртаюцца Дзяцел і Дрозд, якія цягнуць за сабой звязанага Верабя. Прычым у апошняга звязаны не толькі ножкі і крыльцы, але і дзюба.*

 АРОЛ *(пакаштаваўшы гарбаты, расчаравана).* Сапраўды, маркоўная гарбата... Ага, злавілі ўсё-ткі злачынцу. А чаму гэта вы яму не толькі крылы ды ногі звязалі, але і дзюбу?

 ДЗЯЦЕЛ *(ціха).* Злачынца брудна лаецца, вашамосць.

 АРОЛ, Лаецца? А на чый адрас?

 ДЗЯЦЕЛ *(яшчэ цішэй).* На ваш.

 АРОЛ. Ну што ж, правільна зрабілі. Ды і суду будзе лягчэй. Заяц — ты сведка. Распавядзі нам, што бачыў.

 ЗАЯЦ *(пакашліваючы).* А што — Заяц? Па-першае, я нічога не бачыў, бо касавокі. А па-другое, я ўвогуле іншаземны грамадзянін і да птушынага гаспадарства ніяк не адношуся.

 АРОЛ. Цудоўна! Дрозд, ты будзеш абвінавачваць Вераб'я. Пачынай!

 ДРОЗД. А што — Дрозд? I так усім вядома, які Верабей злодзей і ашуканца.

 АРОЛ. Выдатна! Чапля, будзеш абараняць Вераб'я. Давай!

 ЧАПЛЯ. А што — Чапля? Не буду я яго абараняць, бунтаўшчык ён і брыдкаслоў.

 АРОЛ. Бліскуча! А што скажа ў свае апраўданне злачынца?

 *Верабей спрабуе нешта сказаць, але ж дзюба ў яго — звязаная. Ён толькі круціць головой і нешта мычыць.*

 АРОЛ. Зразумела. Падсуднаму няма чаго сказаць у свае апраўданне, ён поўнасцю прызнае сваю віну.

 ЗАЯЦ *(ачмурэла).* А-а-а-а... *(Паказвае, што ў Вераб'я звязана дзюба.)*

 АРОЛ *(пагрозліва).* Ты хочаш нешта дадаць, іншаземны грамадзянін?

 ЗАЯЦ *(спалохана).* Не-не, ніч-чога. *(Хаваецца за яліну.)*

 АРОЛ. Тады — усё, суд закончены. За свае правіны Верабей тройчы заслугоўвае смяротнага пакарання. Але калі чалавечы суд трымаецца за чалавечнасць, то птушыны павінен трымацца за птушынасць. Таму я выказваю да злачынцы літасць і замест трох смяротных пакаранняў прызначаю адно.

 *Верабей у адчаі спрабуе вызваліцца ад путаў, але Дзяцел і Дрозд трымаюць яго. 3-за яліны паказваецца Заяц і прасцірае лапкі да Арла, нібы просіць літасці да асуджанага.*

 *Зноў налятае холодны вецер, у лесе цямнее — набліжаецца ноч.*

 АРОЛ *(уздрыгвае).* Бр-р-р, холадна нешта. *(Апамятаўшыся, бадзёрым голосам.)* Але нічога — перазімуем! Перазімуем на Бацькаўшчыне, га, Дзяцел?

 ДЗЯЦЕЛ. Перазімуем, вашамосць!.. А што рабіць з Вераб'ём? Калі будзе прыведзены ў выкананне смяротны прысуд?

 *Арол задумваецца, пасля падыходзіць да Верабя, абмацвае яго, гладзіць сябе па чэраве і прыслухоўваецца, ці не чуваць адтуль яких гукаў. Нічога не пачуўшы, Арол ляніва пазяхае і адыходзіць.*

 АРОЛ. Выкананне смяротнага прысуду адкладзём на раніцу. *(Са шкадаваннем.)* Лекары забараняюць рабіць гэта нанач, павячэраўшы.

 ДРОЗД *(здзіўлена).* Хіба асуджанаму не ўсё роўна калі: нашча ці пад'еўшы?

 АРОЛ *(з цікавасцю паглядае на Дразда).* Асуджанаму, можа, і ўсё роўна, а вось таму, хто выконвае прысуд, — лепей нашча. *(Уладна.)* Кіньце Вераб'я да раніцы ў вязніцу і сцеражыце пільна. Галавой адказваеце за яго! *(Пакідае паляну, бадзёра скандзіруючы заклік.)* Пе-разімуем на Бацькаўшчыне! *(На самым краі паляны, ціха.)* Бр-р-р, холад сабачы! *(Знікае.)*

**З'ява чацвёртая**

 *Птушкі збіраюцца вакол Вераб'я. Між тым зусім цямнее.*

 *Заяц з-за яліны ўважліва сочыць за дзеннямі птушак.*

 ДЗЯЦЕЛ. Укінем яго вунь у тое дупло *(паказвае куды)* і паставім вартавога.

 ЧАПЛЯ. А каго, каго?

 ДЗЯЦЕЛ. Таго, хто ўначы не спіць.

 ДРОЗД. А хто ўначы не спіць?

 *Птушкі азіраюцца адна на адну.*

 ЧАПЛЯ. Сава, Сава ўначы не спіць!

 ДРОЗД. I праўда, лепей за Саву нікога не знойдзеш. Уначы не спіць — раз. Ноччу лепей, чым днём, бачыць — два.

 ДЗЯЦЕЛ. Адпраўляйся, Чапля, за Савой. Скажы, так і так, сам Арол загадаў. А мы з Драздом пакуль Вераб'я ў дупло закінем.

 *Чапля адпраўляецца па Саву. Дзяцел і Дрозд цягнуць у дупло Вераб'я. Верабей супраціўляецца як толькі можа — але як можна супраціўляцца, калі ты звязаны і нават дзюбу не можаш разявіць? Не без цяжкасці, але Дзяцел і Дрозд запіхваюць Вераб'я ў птушыную вязніцу і пераводзяць дух.*

 ЗАЯЦ *(да гледачоў).* А Саву, калі яе Чапля знойдзе, вы проста не пазнаеце, бо яна зусім без пер'я. Голая, як абскубленая курка. Жоўтая. Худая. Выгляд сарамотны і гнюсны. Кепска ёй жыць. Удзень горача, а ўначы холадна. Ды вось і яна, самі зірніце.

 *Заяц хаваецца, забраўшы з сабой кацялок.*

 *На поляне паказваюцца Чапля і Сава. Сава — дакладна такого вытляду, як казаў Заяц. Відаць, толькі-толькі прачнулася, покрыўджаная і незадаволеная.*

 ДЗЯЦЕЛ. Прывітанне, кума!

 САВА. Не буду я вартаваць! Мала што я ўначы не сплю і добра бачу. А не буду — і ўсё.

 ЧАПЛЯ. Вось: адмаўляецца і слухаць нічога не хоча.

 ДЗЯЦЕЛ *(да Савы).* Пачакай, як гэта ты не будзеш?

 САВА. Мне асабіста ён нічога не загадваў. Вам загадаў — вы і вартуйце. *(Надзьмулася.)*

 ДЗЯЦЕЛ. Ну паслужы адзін раз грамадзе!

 САВА. Не буду я дбаць пра грамаду. Яна пра мяне не дбае. Вы ўсе, птушкі, у пер'і ды яшчэ ў цёплым гняздзе спаць будзеце. А я, сірата, адна сярод усіх, як палец, ды яшчэ і вартуй. Холадна. Не буду.

 ДЗЯЦЕЛ. Дык што ж рабіць?

 САВА. А вось што. Калі хочаце, каб я ў вартаўніках хадзіла, дык пашыйце мне кажух.

 ДРОЗД *(ашалела).* Які кажух? Што нам, авечак ісці лупіць?

 САВА. Навошта авечак? *(Тлумачыць.)* Птушыны кажух. Скіньцеся кожны па колькі пёрак — вунь іх у вас колькі! — і аддайце мне. Такое мае апошняе слова.

 *Надзьмутая Сава адварочваецца ад птушак I чакае іхняга рашэння.*

 *Птушкі адыходзяцца ўбок і раяцца між сабой. На небе з'яўляецца Месячык.*

 ЧАПЛЯ *(ные)*. Шкада, шкада пёркаў! Яшчэ і зімаваць на Бацькаўшчыне.

 ДРОЗД. Колькі пёркаў — глупства. 3 такога мізэру не абяднееш і не ўзбагацееш. Затое аддасі — ды йдзі сабе спаць.

 ДЗЯЦЕЛ. Няма выбару, прыйдзецца сшыць гэтай курыцы кажух. Вочы зліпаюцца, крылы апускаюцца, ногі падгінаюцца. А ў цёплым гняздзе пакладзеш зараз галаву пад крыло ды і свішчы сабе ў дзюбу. Э-эх!.. *(Рашуча вырывав пёрка са свайго чырвонат берэта.)*

 *Птушкі знікаюць за дрэвам. Сава з выклікам чакае. Праз хвіліну птушкі вяртаюцца, крыху абскубаныя і распранутыя. Затое з кажухом. Дзяцел аддае кажушок Саве. Тая ажно вухкае ад радасці.*

 ДЗЯЦЕЛ. Вось табе, кума, кажух. Вартуй-пільнуй Вераб'я, а мы паляцелі спаць. На світанку вернемся, зменім цябе.

 САВА. Вух-вух-вух!

 *Птаства разлятаецца спаць. Сава любуеща кажушком.*

 *На лясную поляну апускаецца ноч.*

**ДЗЕЯ ДРУГАЯ**

**З'ява пятая**

 *З-за яліны высоўваецца Заяц. Сава, зразумела, яго не заўважае — не да таго ёй, шчаслівай дурніцы. Яна то апране кажушок на сябе, то здыме і павесіць на галінку дрэва і разглядае яго з усіх бакоў.*

 ЗАЯЦ *(паглядае на Саву).* У кепскую гісторыю ўблытаўся Верабей! Заутра раніцай чакае яго смяротнае пакаранне. I ўсё з-за фанабэрства, з-за ягонага дурнога характеру. Эх, быў бы я дужы і смелы — выратаваў бы сябра! А то — слабы ды пужлівы, куды мне... *(Прыслухоўваецца да таго, што бубніць Сава.)*

 САВА. Вух-вух, добры кажух, ладны кажух. Шматкаляровы, пярэсты: ёсць пёркі рыжыя і шэрыя, белыя і чорныя. А вось — чырвонае. *(Здымае кажух з дрэва і апранае на сябе.)* Вух-вух, а што мяккі, а што цёплы! Цяпер і сапраўды можна ў вырай не ляцець, зімаваць на Бацькаўшчыне. *(Круціць талавой, круціцца сама, спрабуючы зірнуць на сябе ў кажуху збоку, ды не атрымліваецца.)* Вух, шкада толькі: не магу сама сябе пабачыць у кажуху.

 ЗАЯЦ *(нешта прыдумаўшы).* А можа — і не трэба мне сіла ды адвага, хопіць кемлівасці? Няўжо дарэмна пра мяне Паэт верш напісаў?

 *Заяц смела выходзіць з-за дрэва і накіроўваецца да Савы.*

 ЗАЯЦ *(паказваючы на Саву лапкай).* Жар-птушка! Жар-птушка прызямлілася ў нашым лесе!

 САВА *(збітая з панталыку).* Ты што, шэры, зусім акасеў ад піва? Якая Жар-птушка? Гэта ж я — Сава.

 ЗАЯЦ *(праціра'ючы вочы).* Не можа такога быць! Не пазнаю!

 САВА *(добразычліва).* Вось зараз дзеўбану табе паміж вушэй — адразу пазнаеш.

 ЗАЯЦ *(узрадавана).* Ой, няўжо гэта сапраўды ты, цётачка Сава? *(Па-філасофску.)* Як кажух мяняе птушку!

 САВА *(зразумеўшы).* А-а-а, дык вось чаму ты мяне не пазнаў. Што, ладны кажушок? *(Круціцца перад Зайцам.)*

 ЗАЯЦ. Ладны? Не тое слова — ладны! Шыкоўны!

 САВА. Бачыш, вось пёркі белыя, такіх і ў Чаплі няма.

 ЗАЯЦ. Ды адкуль у той балотніцы могуць быць такія пёрайкі!

 САВА. Вось шэрыя, нібы ў Дразда.

 ЗАЯЦ. Скажаш! Дзе яму, свістуну, мець такія!

 САВА. А вось, вось, бачыш Зайка, — чырвонае!

 ЗАЯЦ. Шык! Чырваней, чым у Дзятла!

 САВА. Вух, ды ніякага параўнання!

 *Раптам Сава перастае круціцца і ўважліва аглядае Зайца. Устрывожаны Заяц аглядае сябе ўслед за Савой.*

 САВА *(набліжаецца да Зайца).* Слухай, Зайка!

 ЗАЯЦ *(баязліва адсоўваецца).* Ш-што, цётачка Сава?

 *Сава рашуча скідае з сябе кажух і працягвае Зайцу.*

 САВА. Апрані на сябе мой кажух, а я пагляджу, як ён выглядае збоку.

 ЗАЯЦ *(пераводзіць дух).* Ну, гэта нам не цяжка. *(Бярэ кажух.)* А дзе ж гэта ты разжылася на такі ладны кажух, цётачка Сава?

 САВА *(разгубіўшыся).* Ды вось... птушкі... Верабей... у вырай... там... вартаваць... *(Здагадаўшыся.)* А эта мне сяброўка прислала з-за мяжы. 3 вух-вух Ван-ку-ве-ра, каб зімаваць на Бацькаўшчыне цяплей было.

 ЗАЯЦ. Канечне, хіба ў нашым лесе разжывешся на такі кажушок? *(Апрануўшыся.)* Ну як? *(Дэманструе.)* Шкада толькі — на Месячык хмара найшла.

 САВА. А я ў цемры лепш бачу. *(Абыходзіць вакол Зайца.)* Неяк ён на табе дрэнна сядзіць, даўгавухі.

 ЗАЯЦ *(згаджаецца).* Натуральна, цётачка Сава. Хіба па мне такі ўбор? Эх, каб вы на сябе ў гэтым кажуху зірнулі! Зусім іншы, каралеўскі выгляд! *(Здымае кажух і аддае Саве.)*

 САВА. Вух, ды я аб гэтым толькі і думаю! Усю ноч пра гэта мару.

 ЗАЯЦ. Чаго прасцей! Паляцела б на возера ды зірнула ў адлюстраванне ў вадзе.

 САВА *(узрадавана).* A і праўда! Як гэта я сама не здагадалася? Зараз жа і палячу. *(Апранае кажух, але ўспамінае пра свае абавязкі.)* Вух! *(Ціха.)* А як жа Верабей? Я пра яго і забылася зусім.

 ЗАЯЦ *(абыякава).* Ну, я пайшоў, цётачка Сава. *(Робіць выгляд, што сапраўды адыходзіць.)*

 САВА. Пачакай, пачакай, Зайка! Куды спяшаешся?

 ЗАЯЦ. Ды нікуды, проста гуляю, дыхаю свежым паветрам.

 САВА. Вось пад гэтым дрэвам — самае лепшае паветра. (*Падводзіць Зайца да дрэва, у дупле якога знаходзіцца Верабей.)* Пагуляй тут, павартуй, а я злётаю на возера — і хуценька назад.

 ЗАЯЦ. Пагуляю, калі ты, цётачка, так просіш. Чаму ж не пагуляць? Толькі навошта вартаваць дрэва?

 САВА. А ты і не вартуй, проста сачы, каб нічога не здарылася.

 ЗАЯЦ *(наіўна).* А што можа здарыцца?

 САВА *(злосна).* Нічога, калі ты будзеш разумны. А калі дурны — я табе вушы абарву, як вярнуся. Ну, я паляцела. *(Знікае між дрэў.)*

 ЗАЯЦ *(крычыць услед)*. Я буду разумны, цётачка Сава.

**З'ява шостая**

 *Заяц кідаецца да дупла і вызваляе адтуль Вераб'я. Развязвае яму крылы.*

 ЗАЯЦ. Уцякай хутчэй, Верабейка, пакуль Сава не вярнулася!

 *Верабей круціць галавой, паказвае, каб Заяц развязаў яму дзюбу і ножкі.*

 ЗАЯЦ. А дзюбу і ножкі я табе развязваць не буду: раптам зноў пачнеш спяваць і скакаць.

 *Верабей зусім адчайна круціць галавой, паказвае на ножкі і абыякава махае крылом: маўляў, ногі можаш не развязваць. Пасля паказвае на дзюбу і робіць рухі, падобныя на тыя, калі чалавек працуе лыжкай: маўляў, як жа мне са звязанай дзюбай есці — я ж памру з голаду.*

 ЗАЯЦ (зразумеўшы). Ах я дурань, сапраўды, як жа ты са звязанай дзюбай есці будзеш?

 *Заяц развязвае Вераб'ю дзюбу.*

 ВЕРАБЕЙ. Ух, дзякуй табе, Зайка! Ніколі не забуду, як ты мяне ад лютай смерці выратаваў.

 ЗАЯЦ *(узіраецца, ці не вяртаецца Сава).* Некалі дзякаваць, уцякай хутчэй з гэтага лесу, пакуль цябе зноў не злавілі.

 ВЕРАБЕЙ *(разгублена).* Куды ж мне ўцякаць, Зайка?

 ЗАЯЦ. Ляці ў вырай, да свайго знаёмага парыжскага Вераб'я, пад дахі Манмартра.

 ВЕРАБЕЙ *(сумна).* Няма ў мяне ніякага знаёмага парыжскага Вераб'я. Ды і Парыжа ніякага няма, відаць, на свеце. Падмануў я цябе.

 ЗАЯЦ. Ах ты хлус, ах ты фанфарон несусветны! Толькі запомні: Парыж на свеце ёсць, з вераб'ямі ці без вераб'ёў, а ёсць. I зайцы, я ўпэўнены, там жывуць! Ляці!

 ВЕРАБЕЙ *(разгублена).* Ды я ж дарогі не ведаю! Ды я ж і далей суседняй вёскі ніколі не лётаў! I ў цемры нічога не бачу!

 ЗАЯЦ *(паказвае на дупло).* Ну тады скачы назад у дупло і чакай смерці, баязлівец. *(Паказвае на неба.)* Хутчэй рашайся: Сава вяртаецца, а яна ноччу ўсё бачыць!

 ВЕРАБЕЙ *(адчайна).* Э-э-эх!

 *Верабей падскоквае да Зайца, удзячна абдымае яго і кідаецца прэч. Заяц глядзіць услед Вераб'ю і зауважае, што той скача на звязаных нагах.*

 ЗАЯЦ *(наўздагон).* А ногі, ногі развязаць забыліся!.. А!..

 *Верабей знікае між цёмных дрэў.*

 *Заяц хуценька зграбае ахапак лісцяў і разам з вяроўкамі запіхвае ў дупло. Пасля вымае з кішэні хустку, акуратна выцірае лапкі і шпацыруе вакол дрэва, насвістваючы песеньку.*

 ЗАЯЦ *(глядзіць на неба).* Хутка раніца. А яшчэ, калі я не памыляюся, вось-вось пойдзе снег. Першы снег.

 *Здалёк чуецца вухканне Савы, неўзабаве з'яўляецца і яна сама, занепакоеная, але задаволеная.*

 САВА. Вух-вух, ну як, бачыў што падазронае?

 ЗАЯЦ. Не. А што падазронае я павінен быў убачыць?

 САВА. Калі нічога не бачыў, — значыць, усё добра.

 ЗАЯЦ. Як кажух, цётачка Сава?

 САВА. Як — не магла на сябе ў ім налюбавацца! *(Падыходзіць да дрэва і зазірае ў дупло.)* Здаецца, усё ў парадку. Але нешта я стала дрэнна бачыць — няўжо світае?

 ЗАЯЦ *(пазяхае).* Так, хутка раніца. Шчасліва заставацца, я пайшоў спаць.

 САВА. Бывай, даўгавухі. Вух! (*Круціць галавой.)* Мне на дзюбу упала нешта белае, халоднае!

 ЗАЯЦ. Гэта першая сняжынка. *(Смяецца.)* Набліжаецца зіма! *(Знікае між дрэў.)*

 САВА *(задумліва).* Сняжынка... Зіма... *(Прыхінаецца да дрэва.)* Ужо зусім светла. А ніхто мяне не змяняе на варце... Вух-вух. Птушкі спяць сабе ў цёплых гнёздах... А я сяджу тут... і сцерагу... сняжынку на кончыку ўласнай дзюбы... *{Засынае.)*

 *І сапраўды святлее. 3 неба падаюць рэдкія, адзінокія сняжынкі. На паляне з'яўляецца Арол, апрануты па-дарожнаму, з валізкай.*

 АРОЛ *(размаўляе сам з сабой).* Хто ж гэта ведаў, што пойдзе снег? *(Да гледачоў.)* Вы ведалі?.. Я ж забараніў снег. Забараніў маразы. *(Здагадаўшыся.)* Значыць, будуць і маразы? Бр-р-р, як холадна. Не, паснедаць — і ў дарогу. *(Стаўляе валізку на зямлю і зазірае ў дупло. Знаходзіць там толькі вяроўкі і ахапак лісця.)* Та-а-ак, сняданак знік. *(Азіраецца, заўважае нарэшце Саву, якая соладка спіць naд дрэвам.)* Яно і не дзіўна з такім вартаўніком. А можа, вартаўнік і з'еў мой сняданак? *(Падыходзіць да Савы і ўзнімае нагу, каб даць ёй кухталя, але перадумвае.)* А-а, што ўжо зараз... толькі непатрэбны шум... *(Бярэ валізку і брыдзе прэч. Даходзіць да яліны, naд якой Заяц варыў піва.)* I Заяц недзе спіць. Зараз і ад ягонай маркоўнай гарбаты не адмовіўся б. Але давядзецца, як той Дрозд казаў, нашча... *(Знікае між дрэў, чуецца толькі ягоны голас.)* Хто ж гэта ведаў, то пойдзе снег... Я ж забараніў снег...

**З'ява сёмая**

 *У лесе — сапраўдная раніца. Чуецца птушыная гамана, і неўзабаве на паляне з'яўляюцца Дзяцел, Чапля і Дрозд, нявыспаныя, дрыжачыя ад холаду. Зауважаюцъ Саву, якая соладка спіць, сагрэўшыся ў цёплым кожушку.*

 ЧАПЛЯ *(абурана).* Ды яна спіць, пудзіла пярэстае!

 *Ад крыку Чаплі Сава прачынаецца і лыпае вачыма на птушак і святло. Дрозд і Дзяцел зазіраюць у дупло, знаходзяцъ толькі вяроўкі ды ахапак лісця.*

 ДРОЗД. Каравул, Верабей уцёк!

 ДЗЯЦЕЛ. Які канфуз!

 ЧАПЛЯ *(набліжаецца да Савы).* Не ўсцерагла! Праспала!

 ДЗЯЦЕЛ. Самі вінаватыя! Знайшлі каму адказную справу даверыць.

 ДРОЗД. Што з намі зробіць Арол! Хоць ты на вочы яму не паказвайся!

 ДЗЯЦЕЛ. Развалілі дзяржаву, адным словам!

 ЧАПЛЯ. ЦіхаІ Што гэта?.. Чуеце?

 *Аднекуль зблізку даносіцца песенька Вераб'я:*

 Цір-ла-ла,

 Цір-ла-ла,

 Не баюся я

 Арла!

 ДЗЯЦЕЛ. Спявае нехта.

 ДРОЗД. Ды гэта ж Верабей!

 *І сапраўды, на паляне з'яўляецца Верабей. Ёя не толькі спявае, але і таньчыць сваю польку і яшчэ размахвае нейкімі плакатамі.*

 ВЕРАБЕЙ *(спявае):*

 Я — вясёлы верабей,

 Я — арол-верабей,

 Вельмі смелы верабей,

 Верабей,

 Верабей,

 Вера-

 Вера-

 бей!

 ЧАПЛЯ. Ах, трымайце мяне, ён яшчэ і таньчыць!

 *Чапля губляе прытомнасцъ, Дрозд падтрымлівае яе.*

 ДЗЯЦЕЛ *(пагрозліва).* Ты зноў нарушает загады Арла, нягоднік!

 ВЕРАБЕЙ. Пляваў я на вашага Арла!

 ДРОЗД. Ніч-чога не разумею.

 ВЕРАБЕЙ. А Арол пляваў на вас усіх.

 ЗАЯЦ *(здзіўлена).* Верабей? Ты не паляцеў у вырай? А як жа Парыж?

 ВЕРАБЕЙ. У вырай паляцеў Арол. Магчыма, якраз у Парыж. А я, калі даведаўся пра гэта, вырашыў застацца. (Kiдae nag ногі птушкам плакаты.) Вось, апошнія загады вашага дзяржаўцы. Выконвайце.

 *Чапля, якая толькі-толькі прыйшла ў прытомнасць, зноў губляе яе. На гэты раз Чаплю падтрымлівае Дзяцел.*

 ЧАПЛЯ. A-a-ax, трымайце мяне!..

 ДРОЗД *(плюе на загады Арла).* Махляр! «Птушыны суд павінен трымацца за птушынасць!»

 ДЗЯЦЕЛ *(топча плакаты).* Ашуканца! «Будзем зімаваць на Бацькаўшчыне!»

 ЧАПЛЯ *(млосна).* Хачу ў вырай...

 ДЗЯЦЕЛ і ДРОЗД *(разам).* У вырай! У вырай! Ляцім у вырай.

 САВА. I я, і я з вамі!

 ЧАПЛЯ. Куды?! Аддавай мае пер-р-р'е, нягодніца!

 ДРОЗД. I мае, мае аддавай!

 ДЗЯЦЕЛ. Вярні кажух, аферыстка!

 САВА *(уцякае).* Ратуйце, апошнюю скуру здымаюць!

 *Птушкі кідаюцца за Савой, тая ўцякае, Заяц і Верабей застаюцца на поляне адны.*

 ВЕРАБЕЙ. А куды падзецца мне? У вырай ляцець — боязна, заставацца ў лесе — холадна ды голадна.

 ЗАЯЦ. Перабірайся, Верабейка, у вёску — да людзей. Там неяк і перазімуеш: знойдзеш крошку-другую хлеба, адагрэешся ля цёплага коміна.

 ВЕРАБЕЙ. Пр-р-равільна! Лячу ў вёску! *(Ляціць у вёску.)*

 ЗАЯЦ. А я пайду пагляджу, чаго гэта птушкі так расшумеліся. Каб хаця не злавілі Саву…

 *Заяц здымае з яліны афішу спектакля, кладзе яе ў агульны стос і пакідае поляну. З-за дрэў чуюцца крыкі: «Аддай мае пер'е! Аддай мае пер-р-р'е! Вярні кажух!»*

**ЗАСЛОНА**

С. КАВАЛЁЎ.